Weiss wen Xterra in ‘beste weer’ | Netwerk24
24 Februarie 2019 18:26
Bradley Weiss draai die krane oop in die veldwedloop onderweg na sy sege in gister se SA Xterra-byeenkoms in Grabouw.Foto: Mark Sampson
Bradley Weiss het Sondag in volmaakte weerstoestande sy Suid-Afrikaanse Xterra-titel in Grabouw suksesvol verdedig.
Hy het die swemskof van 1,5 km in die Eikenhofdam, gevolg deur die 27 km-bergfietsrit en veldwedloop van 12,4 km, in ’n tyd van 2 uur, 29 minute en 8 sekondes voltooi.
Cameron Macnair en Michael Ferreira was onderskeidelik tweede en derde.
Volgens Weiss het hy in die 10 of 11 jaar wat hy al aan dié byeenkoms deelneem, nog nooit sulke goeie weer teëgekom nie.
“Daar was geen wind nie, die water was mooi stil en dit was koel en bewolkerig – ideaal vir ’n kompetisie,” het Weiss gesê.
Haley Preen in die bergfietsryskof van die SA Xterra-byeenkoms in aksie. Sy is as die uiteindelike vrouekampioen gekroon. Foto: Mark Sampson
In die vroue-afdeling is Haley Preen vir die eerste keer as die SA Xterra-kampioen gekroon. Haar wentyd was 02:51:40.
Volgens Preen is die swemskof gewoonlik haar achilleshiel, maar het sy dié toets Sondag met vlieënde vaandels geslaag en het die dam in die vierde plek verlaat.
Vicky van der Merwe het die tweede plek behaal en Johandri Leicester het op die derde trappie van die podium gestaan. – Sportredaksie
Meer oor: Grabouw
Skitter-begin vir Weiss se seisoen